Meer as R75 miljard bates in regeringsbesitThulasi Nxesi, die minister van openbare werke, spreek die media Woensdag by die parlement toe. Foto: Elmond Jiyane, GCIS Min. Thulas Nxesi, sy adjunk, Jeremy Cronin, en ander senior beamptes het joernaliste Woensdag by die parlement ingelig oor die departement se begrotingsrede, asook die bateregister wat jare geneem het om te voltooi. Paul Serote, hoof van die Property Management Trading Entity (PMTE), wat eiendomsbestuur in die departement hanteer, het gesê 31 000 stukke grond word tans deur die departement besit, asook meer as 95 000 geboue. “Ons moes toe waardes aan die verskillende bates toeken – ŉ proses wat ons tans finaliseer. Die waardes bedra reeds meer as R75 miljard en sal na verwagting op R100 miljard te staan kom vir die hele portefeulje,” het Serote gesê. “As ons net kyk na die stukke grond in hektaar, praat ons van in die omgewing van 11,7 miljoen hektaar grond. Ons het ook ruimte, sowel residensiële as kantoorruimte, en ander geriewe wat neerkom op ongeveer 53 miljoen m².” Die DPW se begroting vir 2016/17 is R21,4 miljard. Nxesi het vroeër aan die parlement gesê R18,3 miljard van die begroting sal aan verskillende departementsprogramme en entiteite gegee word, onder meer R6,3 miljard om werksgeleenthede te skep en R11,4 miljard vir die PMTE. Die res van die begroting sal gebruik word om bedrog en korrupsie te bestry, die oorsigfunksie van die departement te versterk en die departement se voorsieningsvermoë te verbeter. Hy het gesê die departement sal ook voorkeur gee aan kostebesparing deur onder meer huurooreenkomste te herbeding.